**. napirend**

**E l ő t e r j e s z t é s**

**Révfülöp Nagyközség Önkormányzata Képviselő-testületének 2022. szeptember 19-én tartandó ülésére**

**Tárgy:** Révfülöp Nagyközség Önkormányzata Képviselő-testületének a közterületek használatáról és a közterületek rendjéről szóló 11/2010. (VI. 2.) önkormányzati rendelet önkormányzati rendelete módosítása

**Előterjesztő:** Kondor Géza polgármester

**Előkészítette:** dr. Szabó Tímea címzetes főjegyző

**Tárgyalja:** Gazdasági, Településfejlesztési és Turisztikai Bizottság

Oktatási, Szociális és Kulturális Bizottság

Előterjesztő Jogszabállyal nem ellentétes

dr. Szabó Tímea címzetes főjegyző

Tisztelt Képviselő-testület!

A Képviselő-testület májusi ülésein tárgyalta a sátras horgászat, valamint a horgász versenyek szabályozásának felülvizsgálatát. A tárgykör a Képviselő-testület napirendjén kétszer szerepelt, valamint a bizottsági üléseken való előzetes véleményezésen kívül -a Képviselő-testület döntése alapján- sor került egy tágabb körű egyeztetésre is a Gazdasági, Településfejlesztési és Turisztikai Bizottság szervezésében, vezetésével, ahova a település a tárgyban érintett civil szereplői is meghívást kaptak. Ezen egyeztetés alapján dolgozta ki a Gazdasági, Településfejlesztési és Turisztikai Bizottság a módosításra vonatkozó javaslatát, melynek bizottsági és Képviselő-testületi ülésen való tárgyalását követően született döntés arról, hogy mi változzon a sátras horgászat, valamint a horgászversenyek szabályozásában. E döntés alapján került előkészítésre a közterületek használatáról és a közterületek rendjéről szóló 11/2010. (VI. 2.) önkormányzati rendelet módosítása.

A módosítás érinti a sátras horgászatra használható területek meghatározását, az e célra igénybe vehető helyszín méretének szabályozását, a lakókocsi igénybevételével történő horgászati célú közterület használat megszüntetését, az igénybevételi díjak újra szabályozását.

Mivel az e célú közterület használatra vonatkozó szabályok megsértése a Képviselő-testület a közösségi együttélés alapvető szabályai elmulasztásának jogkövetkezményeiről szóló önkormányzati rendelete alapján szankciót von maga után, így e rendeletnek a horgászati célú közterület használatra vonatkozó hivatkozását is módosítani szükséges, mivel abban a jelen módosítással megszüntetni tervezett lakókocsis használat is szerepel.

A tervezetben szerepel a közterületek használatáról és a közterületek rendjéről szóló rendelet 2. § (1) bekezdésének módosítása is, amelyben semmilyen tartalmi változás nem történt, mindössze felsorolás pontjainak jelölése módosul sorszámokra a jogszabály szerkesztésre vonatkozó szabályoknak megfelelően.

**INDOKOLÁS**

A Képviselő-testület részéről igény merült fel a sátras horgászat, valamint a horgász versenyek szabályozásának felülvizsgálatára. Jelen módosító rendelet előkészítését többkörös tárgyalás, a tárgyban érintett civil szereplőkkel való egyeztetés előzte meg. A módosítás érinti a sátras horgászatra használható területek meghatározását, az e célra igénybe vehető helyszín méretének szabályozását, a lakókocsi igénybevételével történő horgászati célú közterület használat megszüntetését, az igénybevételi díjak újra szabályozását.

**Előzetes hatásvizsgálat**

**a jogalkotásról szóló 2010. évi CXXX. törvény 17.§ (1) bekezdése alapján**

A rendelet-tervezet megjelölése és címe: Révfülöp Nagyközség Önkormányzata Képviselő-testületének a közterületek használatáról és a közterületek rendjéről szóló 11/2010. (VI. 2.) önkormányzati rendelete módosításáról

Társadalmi-gazdasági hatása: Nincs

Költségvetési hatása: Az igénybevételi díjak emelkedése okán várható bevétel növekedés.

Környezeti, egészségi következményei: Nincs.

Adminisztratív terheket befolyásoló hatása: Nincs

Egyéb hatása: A szabályozás megalkotása óta eltelt időszak tapasztalatainak, valamint a tárgykörben érintett civil szereplők észrevételei felhasználásával a sátras horgászat célú közterület használat szabályozásának jobbá, életszerűbbé válása.

A rendelet megalkotásának szükségessége: A Képviselő-testület igénye.

A rendelet alkalmazásához szükséges feltételek: - személyi: nincs

- tárgyi: nincs

- pénzügyi: nincs

Kérem a Tisztelt Képviselő-testületet, hogy az előterjesztést megvitatni szíveskedjenek.

***Rendelet tervezet***

**Révfülöp Nagyközség Önkormányzata Képviselő-testületének .../.... (...) önkormányzati rendelete**

**a közterületek használatáról és a közterületek rendjéről szóló 11/2010. (VI. 2) önkormányzatai rendelete módosításáról**

Révfülöp Nagyközség Önkormányzata Képviselő-testülete Magyarország Alaptörvényének 32. cikk (2) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában meghatározott feladatkörében eljárva a következőket rendeli el:

**1. §**

A közterületek használatáról és a közterületek rendjéről szóló 11/2010.(VI.1.) önkormányzati rendelet 2. § (1) bekezdése helyébe a következő rendelkezés lép:

„(1) A közterület rendeltetésétől eltérő, alábbiakban meghatározott használatához közterület-használati engedélyt kell kérni:

*1.* a közterületre 10 cm-en túl benyúló üzlethomlokzat, kirakatszekrény, árubemutató*,* falikar, üzleti védőtető (kivéve kihajtható napernyő) elhelyezéséhez;

*2.*

*3.* alkalmi és mozgóárusításhoz, mozgóbolt üzemeltetéséhez, szolgáltató tevékenység végzéséhez, idényjellegű árusításhoz, kitelepüléshez;

*4.* kereskedelmi árubemutató céljára;

*5.* vendéglátó-ipari előkert, terasz üzemeltetése céljára;

*6.* üzletek körül az áru eladás céljából történő kirakodásához igénybe vett közterület használatához;

*7.* árusító, kereskedelmi és szolgáltató fülke, pavilon, épület elhelyezéséhez;

*8.* árusító sátor, árusító asztal, árusító és egyéb automata elhelyezéséhez;

*9.* könyv- és hírlap árusítás folytatására és az ezek céljára szolgáló pavilonok elhelyezéséhez;

*10.* portrérajzoláshoz, hennafestéshez;

*11.* cirkuszi, mutatványos tevékenység céljára;

*12.* szobor, emlékmű, díszkút, medence és köztárgyak (pad, figyelmeztető és tájékoztató táblák) elhelyezéséhez;

*13.* távbeszélő-készülék - kivéve segélykérő telefon -, postai levélszekrény (levelesláda) elhelyezéséhez;

*14.* építési munkával kapcsolatos állvány és építőanyag elhelyezéséhez, tüzelőanyag tároláshoz;

*15.* építési munkával kapcsolatos - építési engedélyhez nem kötött - létesítmények, valamint építmények és törmelékek elhelyezéséhez, tárolásához;

*16.* bérkocsik, autóbuszok, taxik állomáshelyéhez

*17.* zöldfelület igénybevételéhez;

*18.* gokart kölcsönzés üzemeltetéséhez;

*19.* kemping strandja üzemeltetéséhez;

*20.* hulladékgyűjtő, valamint újrahasználatra szánt termékek gyűjtésére szolgáló konténerek elhelyezéséhez;

*21.* rendezvény tartásához.

*22.* horgászati tevékenységhez sátor felállításához vagy lakókocsi elhelyezéséhez;

*23.* magáncélú, nem üzleti, szolgáltatási jellegű használathoz.

*24.* vízi járművek vízen történő tárolásához.”

**2. §**

A közterületek használatáról és a közterületek rendjéről szóló 11/2010.(VI.1.) önkormányzati rendelet 11/A. alcím címe helyébe a következő rendelkezés lép:

**„11/A. Horgászati tevékenységhez szükséges sátor felállítása célú közterület használat”**

**3. §**

A közterületek használatáról és a közterületek rendjéről szóló 11/2010.(VI.1.) önkormányzati rendelet 19/A–19/D. §-a helyébe a következő rendelkezések lépnek:

**„19/A. §**

Jelen rendelet rendelkezéseit a közterület horgászati tevékenységhez szükséges sátor felállítása célú használatára az ezen alcímben szabályozott eltérésekkel kell alkalmazni.

**19/B. §**

Közterület horgászati tevékenységhez szükséges sátor felállítása célú használatára kizárólag az arra kijelölt, jelen rendeletben meghatározott területen, az arra kiadott engedély birtokában kerülhet sor.

**19/C. §**

Közterület horgászati tevékenységhez szükséges sátor felállítása célú használatára kizárólag a Császtai strandon, a 9/2. helyrajzi számú terülten vagy az 1174/2. helyrajzi számú területen (a továbbiakban: Semsey major előtti terület) kerülhet sor, kivéve a nemzetközi vagy országos horgászversenyek lebonyolítását, amennyiben ezek megtartásához a Képviselő-testület hozzájárul.

**19/D. §**

A horgászati tevékenységhez szükséges sátor felállítása célú közterület használat engedélyezésével kapcsolatos hatáskört a polgármester gyakorolja.”

**4. §**

(1) A közterületek használatáról és a közterületek rendjéről szóló 11/2010.(VI.1.) önkormányzati rendelet 19/E. § (1) bekezdése helyébe a következő rendelkezés lép:

„(1) A horgászati tevékenységhez szükséges sátor felállítása célú közterület használat engedélyezésére irányuló kérelmet legkésőbb a kérelmezett időpont előtt 15 nappal be kell nyújtani.”

(2) A közterületek használatáról és a közterületek rendjéről szóló 11/2010.(VI.1.) önkormányzati rendelet 19/E. § (2) bekezdés c) pontja helyébe a következő rendelkezés lép:

*(A kérelemnek tartalmaznia kell:)*

„*c)* a közterület használathoz igénybe venni kívánt sátor adatait, méreteit;”

**5. §**

A közterületek használatáról és a közterületek rendjéről szóló 11/2010.(VI.1.) önkormányzati rendelet 19/F. § (1) és (2) bekezdése helyébe a következő rendelkezések lépnek:

„(1) Közterület horgászati tevékenységhez szükséges sátor felállítása célú használata esetén fizetendő közterület használati díj mértéke 15. 000 Ft / nap / sátorhely.

(2) Nemzetközi vagy országos horgászverseny esetén a közterület használati díj 90. 000 Ft / helyszín / hét. ”

**6. §**

A közterületek használatáról és a közterületek rendjéről szóló 11/2010.(VI.1.) önkormányzati rendelet 19/G. § (1)–(4) bekezdése helyébe a következő rendelkezések lépnek:

„(1) Közterület horgászati tevékenységhez szükséges sátor felállítása célú használatára kérelmezőnként maximum 7 nap időtartamra adható.

(2) A horgászati tevékenységhez szükséges sátor felállítása célú közterület használatra igényelhető terület nagysága 10X5 méter, melyre egy darab sátor állítható fel, és ahol a használat időtartama alatt maximum 4 fő tartózkodhat.

(3) A horgászati tevékenységhez szükséges sátor felállítása célú közterület használatra

*a)* a Császtai strandra és a 9/2. hrsz-ú területre szeptember 15-november 30. és március 15-április első két hete közötti időszakra;

*b)* a Semsey major előtti területre március 1-november 30. közötti időszakra

adható engedély.

(4) A horgászati tevékenységhez szükséges sátor felállítása célú közterület használatra kizárólag akkor adható, ha a közegészségügyi feltételek, így különösen vizesblokk, biztosítottak.”

**7. §**

A közösségi együttélés alapvető szabályai elmulasztásának jogkövetkezményéről szóló 13/2016.(XI.11.) önkormányzati rendelet 3. § g) pontja helyébe a következő rendelkezés lép:

*(Megsérti a közösségi együttélés alapvető szabályait,)*

„*g)* aki a horgászati tevékenységhez szükséges sátor felállítása célú közterület használat szabályait megszegi;”

**8. §**

Ez a rendelet a kihirdetését követő napon lép hatályba.

Kondor Géza dr. Szabó Tímea

polgármester címzetes főjegyző

A kihirdetés napja: 2022.

dr. Szabó Tímea

címzetes főjegyző